
Opprettelse av forskerskole innen nordområdeforskning

Bakgrunn

I Norges forskningsråds (NFR) evaluering av norsk forskerutdanning, som ble presentert våren 2002, ble det anbefalt å organisere mer av utdanningen i forskerskoler. Begrepet forskerskole er ikke entydig. Universitets- og høgskolerådet (UHR) utarbeidet et notat om forskerskoler i Norge (UHR-notat 2/2003 Forskerskoler i Norge? Om mål og organisering av forskerskoler i norsk forskerutdanning). I notatet anbefales opprettelsen av forskerskoler som en forsøksordning, som et supplement til den ordinære forskerutdanningen. I notatet ble det anbefalt relativt store satsinger:

Forskerskoler kan opprettes som flaggskip eller nettverk, og må ha en minimumsstørrelse tilsvarende et opptak på 5 stipendiater per år. De skal ha en klar organisering, og en ledelse med tydelig ansvar som sikrer skolens identitet og som muliggjør en avgrensning når tiltaket skal evalueres. Den skal ha et faglig program som blant annet omfatter en realistisk  handlingsplan for gjennomføring. Forskerskolene bør i utgangspunktet opprettes for en tidsavgrenset periode, med jevnlig vurdering av virksomheten. Vellykkede tiltak må likevel sikres videre støtte.

I møte den 19. februar 2004 vedtok universitetsstyret i sak S 6-04 Opprettelse av forskerskoler ved UiTø å opprette tre forskerskoler høsten 2004 og to nye høsten 2005. Universitetsdirektøren inviterte fakultetene/NFH til å sende inn søknader om støtte til forskerskoler i april 2004. Det kom inn ti søknader om støtte til opprettelse av forskerskoler. 

I møte 17. september 2004 sak S 43-04 Opprettelse av forskerskoler ved Universitetet i Tromsø vedtok universitetsstyret å støtte opprettelse av følgende forskerskoler:

· Forskerskole innen molekylær biomedisin og strukturbiologi. 

· Forskerskole innen arktiske økosystemer, biokjemiske sykler og klimaforandringer i antroposen, ARCTOS.

· Forskerskole innen teoretisk lingvistikk.

Ny runde med invitasjon til å søke var i april 2005. Det kom inn 7 søknader. I møte 18. oktober sak S 58-05 Opprettelse av forskerskoler ved Universitetet i Tromsø – annen runde vedtok universitetsstyret å støtte opprettelse av følgende forskerskoler:

· Citizenship, Encounters and Place Enactment in the North (CEPIN)

(Det samfunnsvitenskapelige fakultet.).

· Forskerskole i Arktisk maringeologi og geofysikk 

(Det matematisk-naturvitenskapelige fakultet/Norsk Polarinstitutt, Norges geologiske undersøkelse og UNIS) 

Siste søknadsrunde

I universitetsstyrets møte 15. desember 2005, sak S 81-05 Fordeling av stipendiat- og postdoktorstillinger, ble det fremmet forslag om å etablere en ny forskerskole innen nordområdeforskning. Det ble øremerket tre stipendiatstillinger og én postdoktorstilling til denne nye forskerskolen.

Universitetsdirektøren inviterte fakultetene/NFH i brev av 20. mars 2006 til å sende inn søknader om støtte til opprettelse av forskerskole innen nordområdeforskning, med søknadsfrist 2. mai 2006. Det kom inn 5 søknader fra forskjellige fagmiljøer:

· EPIdemiologiske studier av miljø, livsvilkår og helse i NORdområdene (EPINOR) -

Det medisinske fakultet

· MabCent forskerskole i marine ressurser og bioaktiviteter – 

Norges fiskerihøgskole, i samarbeid med Det medisinske fakultet og Det matematisk-naturvitenskapelige fakultet

· The Political Economy of Ecology (POLEC) – 

Det samfunnsvitenskapelige fakultet, i samarbed med Norges fiskerihøgskole og Senter for samiske studier

· Forskerskole i kulturpsykiatri –

Det medisinske fakultet

· Remote Sensing in Polar Areas – 

Det matematisk-naturvitenskapelige fakultet

En nasjonal komité ble nedsatt i august 2006 for å vurdere søknadene. Komitén har bestått av følgende fagpersoner:

Professor Rune Nilsen (komiteens leder), Senter for internasjonal helse, Universitetet i Bergen

Lektor Jens C. Hanssen, Afdeling for miljø- og arbeidsmedisin, Aarhus Universitet, Danmark

Professor Ingolf Nes, Institutt for kjemi, bioteknologi og matvitenskap, Universitetet for miljø og biovitenskap

Forskningsdirektør Urban Wråkberg, Barentsinstituttet

Direktør Bo Andersen, Norsk Romsenter

Professor Stein E. Opjordsmoen Ilner, Ullevål universitetssykehus

Komiteen ble bedt om å legge til grunn UHR-notat 2/2003 om forskerskoler, kriteriene som lå til grunn ved universitetsstyrets behandling i sak S 6-04 Opprettelse av forskerskoler ved UiTø, samt utlysningsteksten i brev av 20. mars 2006. Komiteen ble videre bedt om å rangere søkerne basert på kriteriene i utlysningen, hvor det ble lagt vekt på:

· Planer for forskerskolen

· Forskningsmiljøets faglige profil

· Avlagte doktorgrader senere år, antall stipendiater nå

· Internasjonalt nettverk

· Hva slags forskerskole man ønsker å bygge opp

· Planer for samarbeid med andre institutt på fakultetet, andre universitet i Norge og utlandet, med instituttsektor eller næringsliv

I komiteens evaluering, som forelå 3. oktober 2006, gis det en grundig vurdering av de fem miljøene som søker om støtte til oppstart av forskerskoler. Komiteens evaluering er vedlagt (vedlegg 1). 

Komiteens oppsummering og anbefalinger

Innstillingen har en felles del som hele komiteen stiller seg bak, men i deler av vurderingen og rangeringen er komiteen delt. Et flertall på fem medlemmer har levert én rangering, mens mindretallet, bestående av ett medlem, har laget en egen rangering.

Komiteen har valgt å rangere fire av de fem søknadene. Søknaden om støtte til ”Forskerskole i kulturpsykiatri” er mer fragmentert både tematisk og i forhold til de partnere som er del av søknaden, enn de andre fire søknadene. Det er enighet i komiteen om at den har et svakere vitenskapelig dokumentert grunnlag og en svakere dokumentert forskerutdanningsprofil enn de øvrige, og blir derfor ikke rangert.

Flertallet i komiteen gjorde følgende rangering:

1. EPIdemiologiske studier av miljø, livsvilkår og helse i NORdområdene (EPINOR)

2. Remote Sensing in Polar Areas

3. The Political Economy of Ecology (POLEC)

4. MabCent forskerskole i marine ressurser og bioaktiviteter

Mindretallet i komiteen gjorde følgende rangering:

1. The Political Economy of Ecology (POLEC)

2. EPIdemiologiske studier av miljø, livsvilkår og helse i NORdområdene (EPINOR)

3. Remote Sensing in Polar Areas

4. MabCent forskerskole i marine ressurser og bioaktiviteter

Universitetsdirektørens anbefalinger

Det er dessverre ingen kvinner i komiteen som har vurdert de innkomne søknadene. Universitetsdirektøren forsøkte lenge å få kvinner oppnevnt i komiteen, men uten å lykkes. 

Til tross for at det ikke er en enstemmig rangering av søknadene, er det enighet i komiteen om at alle de fire rangerte søknadene er sterke, støtteverdige søknader. MabCent forskerskolen er av alle rangert som nummer fire, og komiteen anfører at usikkerhet knyttet til finansieringen gjør at den rangeres sist. Etter søknadsfristens utløp har MabCent blitt tildelt status som SFI – senter for forskningsbasert innovasjon. Finansieringen av MabCent er derfor på plass. 

Komiteen har delt seg i rangering av de tre øverst rangerte søknadene. Universitetsdirektøren vil i sin innstilling støtte seg til flertallets vurdering av søkerne.

Med tildeling av en ny forskerskole høsten 2006 har UiTø i alt opprettet seks forskerskoler. De fem eksisterende forskerskolene er hver blitt tildelt to stipendiatstillinger pr forskerskole ved oppstart første år og to stipendiatstillinger pr skole til det andre driftsåret. Videre ble forskerskolene tildelt én postdoktorstilling hver ved oppstart. Ved fordelingen av stipendiatstillinger i desember 2005, ble de tre eldste forskerskolene tildelt ytterligere én stipendiatstilling hver. I samme vedtak ble det øremerket tre stipendiatstillinger og én postdoktorstilling til den nye forskerskolen innen nordområdeforskning.

Universitetsdirektøren er innstilt på at tiltaket forskerskoler skal evalueres. I forbindelse med innspill til Forskningsmeldingen er forskerskolene bedt om å rapportere blant annet om inntakskvaliteten ved forskerskolen. En foreløpig evaluering av de først etablerte forskerskolene vil komme i Forskningsmeldingen.

Innstilling til vedtak

1. Støtte til opprettelse av forskerskole ved UiTø høsten 2006 tildeles:

· EPIdemiologiske studier av miljø, livsvilkår og helse i NORdområdene (EPINOR)

2. Den nye forskerskolen vil få tildelt to nye stipendiatstillinger ved fordeling av stipendiatstillinger høsten 2006,  slik at total tildeling blir 6 stipendiatstillinger og 1 postdoktorstilling.

